**רקפת גינסברג** (נולדה ב-1969) היא מנכ"לית התנועה המסורתית בישראל ויו"ר מרכז ייעוץ לאישה, פעילה לשינוי חברתי ובעלת הכשרה כעובדת סוציאלית.

ביוגרפיה
--------

גינסברג נולדה וגדלה בפתח תקווה, למדה בתיכון אחד העם. בעלת תואר ראשון ושני בעבודה סוציאלית מאוניברסיטת תל אביב.

ב-1995 הקימה גינסברג שרות סוציאלי לאזרחים עובדי צה"ל, אותו ניהלה עד לשנת 2001.

בין השנים 2006–2008, שימשה שליחה של הסוכנות היהודית במילווקי.

הייתה לאישה הראשונה לכהן כמנכ"לית בתנועה המסורתית בישראל, עם מינויה לתפקיד בשנת 2020.

פעילותה והשקפתה
---------------

גישתה של גינסברג היא כי "אמונה היא החיים עם חוסר ודאות". כמו כן, היא דוגלת בשיח ישיר עם הציבור ועשייה תוך שיתוף ועבודה קהילתית.

ברקע הקמת ממשלת ישראל השלושים ושש, התראיינה גינסברג בהסכת 'כיוון הרוח' מבית כאן, בהגשת בני טיטלבוים. בפרק נדונה ההשפעה הצפויה לקואליציה בה חבר רב רפורמי, וכן עמדו בשידור על הפער הקיים לעיתים בשיח הישראלי בין המונח מסורתיים לבין התנועה המסורתית, ועל השינוי המיוחל לתפילה שווה בכותל המערבי. בפרק השני בהסכת עסקו השניים בהיעדר נציגות חרדית בממשלה, ובאפשרות להכרה בגיור שאינו אורתודוקסי.

### הרחבת הגיור בישראל

בינואר 2021 פורסם בגלובס טור דעה של גינסברג, ובו היא שטחה את משנתה באשר להליך הגיור. בין הדברים שאמרה: "אסור לנו, יהודים מסוגים שונים: מסורתיים, רפורמים ועל כל המגוון היהודי ישראלי הפורח בארץ - ליישר קו עם מיעוט קיצוני המבקש להכפיף גיור אחיד, אורתודוקסי, במסווה של "ממלכתי" על כולם. מדהים איך ציבור השומר על זכויותיו לבדלנות חינוכית כמיעוט תחת טענת ה"מגוון" מסרב לקבל את אותה טענה ממש. את הכשל הלוגי והמוסרי הזה יש לפרק, ובמהרה."

עם פסיקת בג"ץ במרץ 2021 כי המדינה תכיר בגיור רפורמי או קונסרבטיבי, התראיינה גינסברג ב-103FM, שם אמרה בין היתר כי "קיימת יותר מדרך אחת להיות יהודים". בהמשך הראיון התייחסה גינסברג לסוגיית הציונות בקרב זרמי היהדות השונים: "מאז ומעולם וגם בארצות הברית, ילדים מתפללים על שיבתם לציון. הם ציונים ושותפים בבניית מדינתנו". ראיון נוסף של גינסברג באותה העת התקיים בתוכניתם של לירון וילנסקי ויעקב ברדוגו בגל"צ, בין היתר הצרה על הימנעות ממשלות ישראל מקבלת החלטה בסוגיה.

### פתיחות כלפי זרמי יהדות שונים

באוגוסט 2021 נפגשה גינסברג עם הרב האורתודוקסי אליעזר מלמד. הפגישה התקיימה ברקע ניסיון של גורמים קיצוניים להשליט הפרדה מגדרית ברחבה השווניות בכותל בליל תשעה באב באותה השנה.

כחודש קודם התראיינה גינסברג בעניין זה אצל יעל דן וכן אצל רזי ברקאי בגל"צ. בין היתר קוראת גינסברג להעדפת דיאלוג ושיח על פני מלחמה על זכויות בסיסיות בבית המשפט.

חיים אישיים
-----------

נשואה לאריאל ואמא לשלושה בנים, מתגוררת בראש העין.

ראו גם
------

* התנועה המסורתית בישראל

קישורים חיצוניים
----------------

* רקפת גינסברג, ברשת החברתית פייסבוק

הערות שוליים
------------

1. ↑  התנועה המסורתית : צוות התנועה המסורתית, באתר www.masorti.org.il
2. ↑  וועד מנהל | מרכז ייעוץ לאשה
3. ↑  הזמן של רקפת גינסברג, באתר www.zman.co.il
4. ↑  אתר למנויים בלבד רקפת גינסברג, במילווקי למדתי את סוד היהדות | דעה, באתר הארץ, 20 בדצמבר 2020
5. ↑  מנכ"לית חדשה לתנועה המסורתית בירושלים: רקפת גינסברג
6. ↑  *ברוך בואך רקפת גינסברג*, נבדק ב-2021-08-29
7. ↑  רקפת גינסברג: על מנהיגות, אמפתיה וחוסן, באתר ייצור ידע, ‏21 באפריל 2020
8. ↑  *התנועה המסורתית פרק א – מתוך ההסכת (פודקאסט) "כיוון הרוח" | כאן*, נבדק ב-2021-08-29
9. ↑  *התנועה המסורתית פרק ב – מתוך ההסכת (פודקאסט) "כיוון הרוח" | כאן*, נבדק ב-2021-08-30
10. ↑  גינסברג, רקפת (2021-01-23). "עלינו לאפשר חופש בחירה בתהליך הגיור | דעה, רקפת גינסברג". *Globes*. נבדק ב-2021-08-29.
11. ↑  רקפת גינסברג, מנכלית התנועה הקונסרבטיבית: קיימת יותר מדרך אחת להיות יהודים | 103fm, באתר 103FM - האזנה לרדיו און ליין
12. ↑  *בג"צ הכריע – במדינת ישראל יש יותר מדרך אחת להיות יהודי!*, נבדק ב-2021-09-27
13. ↑  פסגת פיוס נדירה: הרב הבכיר נפגש עם המנכ"לית הקונסרבטיבית, באתר ynet, 8 באוגוסט 2021
14. ↑  לא מתרגש: הרב מלמד נפגש עם רקפת גינסברג, באתר סרוגים, ‏2021-08-08
15. ↑  *רקפת גינסברג בראיון ליעל דן בגל"צ על אירועי ט' באב בכותל* (באנגלית), נבדק ב-2021-08-30
16. ↑  *רקפת גינסברג בראיון על המחאה על קיום כותל המשפחת*, נבדק ב-2021-08-29
17. ↑  אחרי שנים של ציפייה, המתגיירים הרפורמים בירכו על פסיקת בג"ץ: "צעד ענק" - וואלה! חדשות, באתר וואלה!, ‏2021-03-01